मिड डे मील में नमक-रोटी का मामला: DM का अजीबोगरीब बयान- 'फोटो खींच लेते, प्रिंट के पत्रकार ने VIDEO क्यों बनाया?'  
मिर्जापुर में मिड डे मील में रोटी-नमक देने का मामला
डीएम बोले- सिर्फ फोटो खींच लेते, वीडियो क्यों बनाया
डीएम दफ़्तर के बाहर धरने पर बैठे पत्रकार
मिर्जापुर के डीएम अनुराग पटेल (Anurag Patel) का कहना है कि प्रिंट मीडिया के पत्रकार पवन जायसवाल ने नमक रोटी वाले मिड डे मील की वीडियो कैसे बनाई? इससे पता चलता है कि उसने साजिश की. उसे सिर्फ स्टिल फोटो खींचनी चाहिए थी. उन्होंने कहा कि आप प्रिंट मीडिया के पत्रकार हो आप फोटो खींच लेते जो आपको गंभीरता लग रही थी कि कुछ गलत हो रहा था तो आप उसे छाप सकते थे. लेकिन उन्होंने ऐसा नहीं किया. इसलिए उनकी भूमिका संदिग्ध लगी और लगा कि वह 120(बी) में शामिल हैं. उनके खिलाफ भी मुकदमा दर्ज किया गया.
डीएम से पत्रकारों ने पूछा कि आपने खुद ही बाइट दी थी कि वहां मिड डे मील (Mirzapur Midday Meal) में नमक रोटी बांटी गई, तो उन्होंने कहा कि नमक खिचड़ी में पड़ता ही है. पत्रकारों ने जब पूछा कि आपकी पहले की एक बाइट है, जिसमें आपने ही बोला था कि नमक चावल ही वहां बनता था. इस पर डीएम अनुराग पटेल ने कहा कि खिचड़ी में नमक चावल पड़ता है. 
डीएम कह रहे हैं कि प्रधान के प्रतिनिधि ने पत्रकार से कहा कि मैं साजिश करके मिड डे मिल की वीडियो वायरल कर रहा हूं. तुम मेरा सहयोग करो और पत्रकार उसमें शामिल हो गया. डीएम ने कहा कि वीडियो मैं सुना दूंगा. एक आदमी बुला रहा है कि आप आइये और मैं यह साजिश कर रहा हूं कि वीडियो बना रहा हूं और वीडियो वायरल करना है. आप इसमें आ जाइये और शामिल हो जाइये और मेरा सहयोग करिये. जब वीडियो बन जाए तो उसे वायरल कर दीजिए.
बता दें कि पूर्वी उत्तर प्रदेश में मिर्ज़ापुर जिले के एक सरकारी स्कूल में शूट किए गए वीडियो में बच्चों को केंद्र सरकार की महत्वाकांक्षी योजना के अंतर्गत मिड-डे मील के तौर पर स्कूल के कॉरिडोर में बैठकर नमक के साथ रोटी खाते देखा जा सकता है. यह वीडियो 22 अगस्त को स्थानीय हिन्दी दैनिक समाचारपत्र 'जनसंदेश टाइम्स' के साथ काम करने वाले पत्रकार पवन जायसवाल ने शूट किया था.